ରାଧାଚରଣ ପଣ୍ଡା  ୧୪ ଅପ୍ରେଲ ୧୮୯୮   ୨୯ ଅକ୍ଟୋବର ୧୯୭୪  ଜଣେ ଓଡ଼ିଆ ଡାକ୍ତର ଓ ଲେଖକ । ସେ ଓଡ଼ିଶାର ଆଞ୍ଚଳିକ ଇତିହାସ, ଜୀବନୀ ସାହିତ୍ୟ ଓ ସ୍ୱାସ୍ଥ୍ୟ ସାହିତ୍ୟ କ୍ଷେତ୍ରରେ ଉଲ୍ଲେଖନୀୟ କାର୍ଯ୍ୟ କରିଛନ୍ତି । ବାଲ୍ୟଜୀବନ ରାଧାଚରଣଙ୍କ ପୈତୃକ ସ୍ଥାନ ଆନ୍ଧ୍ରପ୍ରଦେଶର ସାଲୁର ଓ ଜନ୍ମ ଓଡ଼ିଶାର ବିଚ୍ଛିନ୍ନାଞ୍ଚଳ ଟିକାଲି । ବାପା କୃଷ୍ଣଚନ୍ଦ୍ର ପଣ୍ଡା ସରକାରୀ କଚେରିରେ କିରାଣୀ ଥିଲେ ଏବଂ ମାଆଙ୍କ ନାମ କୁନ୍ଦନମଣି । ସେ ୧୯୧୪ ମସିହାରେ ପାରଳା-ଜୟପୁରର ବାସିନ୍ଦା କୁର୍ମ ପାତ୍ରଙ୍କ ବଡ଼ଝିଅ ଯଶୋଦା ଦେବୀଙ୍କୁ ବିବାହ କରିଥିଲେ । ରାଧାଚରଣଙ୍କୁ ମାତ୍ର ୧୨ ବର୍ଷ ହୋଇଥିବା ବେଳେ ତାଙ୍କ ବାପାଙ୍କ ପରଲୋକ ଓ ଏହା ପରେ ପରେ ଆର୍ଥିକ ଅନଟନ ଯୋଗୁଁ ଶଶୁର ଘରେ ରହି ୧୯୧୮ ମସିହାରେ ମାଟ୍ରିକ ଶିକ୍ଷା ଲାଭ କରିଥିଲେ । ମାଇନର ଶିକ୍ଷା ହୋଇଥିଲା ତେଲୁଗୁ ମାଧ୍ୟମରେ । ବୃତ୍ତିଗତ ଜୀବନ ସେ ୧୯୨୩ ମସିହାରେ ଆନ୍ଧ୍ରପ୍ରଦେଶର ବିଶାଖାପାଟଣା ମେଡିକାଲ ସ୍କୁଲରୁ ଏଲ୍.ଏମ୍.ପି. ଶିକ୍ଷା ସମାପ୍ତକରି କିଛି ଦିନ ଅନନ୍ତପୁର ଜିଲ୍ଲାରେ ଡାକ୍ତର ଚାକିରି କରିଥିଲେ । ପରେ କିଛିଦିନ ପାରଳାଖେମୁଣ୍ଡିରେ କାର୍ଯ୍ୟ କରି ୧୯୨୫ରେ ପୁରୀ ଜିଲ୍ଲା ବୋଡ୍ ଅଧିନରେ ମେଡିକାଲ ଅଫିସର ଭାବେ ଯୋଗ ଦେଲେ । ସେ ୧୯୪୫ ମସିହା ପର୍ଯ୍ୟନ୍ତ ପାରିକୁଦ, କାକଟପୁର, ଅସ୍ତରଙ୍ଗ, କଣାସ ଆଦି ସ୍ଥାନରେ ସରକାରୀ ଡାକ୍ତରଖାନା ମାଧ୍ୟମରେ ଜନସେବା କରିଥିଲେ । ୧୯୪୫ରେ ଗାନ୍ଧିଜୀଙ୍କ ବ୍ରିଟିଶ ରାଜତ୍ୱ ବିରୋଧୀ ଆନ୍ଦୋଳନରେ ଡାକ୍ତରି ଚାକିରୀରୁ ଇସ୍ତଫା ଦେଇ ଖୋର୍ଧା ଜିଲ୍ଲାସ୍ଥ ନିଜ ବାଲୁଗାଁ ବାସଭବନରେ  ସ୍ୱାଧୀନ ଚିକିତ୍ସାଳୟ  ସ୍ଥାପନ କରିଥିଲେ । ୧୯୩୨ ମସିହାରେ ପତ୍ନୀଙ୍କ ପରଲୋକ ହେତୁ, ୧୯୩୪  ? ମସିହାରେ ଦ୍ୱିତୀୟ ପତ୍ନୀ ଭାବରେ ମଂଜୁଷାର ସୋମନାଥ ସାହୁଙ୍କ ଝିଅ ଉମାମଣି ଦେବୀଙ୍କୁ ବିବାହ କରିଥିଲେ । ରଚନାବଳୀ ୧୯୨୮ ମସିହାରେ ପ୍ରକାଶିତ ତାଙ୍କର ପ୍ରଥମ ପୁସ୍ତକ  ସ୍ୱାସ୍ଥ୍ୟଶିକ୍ଷା  ସେତେବେଳେ ପ୍ରାଇମେରିଠାରୁ ମାଟ୍ରିକ ଶ୍ରେଣୀ ପର୍ଯ୍ୟନ୍ତ ପାଠ୍ୟପୁସ୍ତକ ଭାବରେ ଚଳୁଥିଲା । ଏପରିକି ୧୯୬୦ ମସିହା ଯାଏ ଏ ବହିର ଷାଠିଏତମ ସଂସ୍କରଣ ବା ମୁଦ୍ରଣ ହୋଇପାରିଥିଲା । ରାଧାଚରଣ ମଧ୍ୟ ଗୋପାଳଚନ୍ଦ୍ର ପ୍ରହାରାଜଙ୍କୁ  ପୂର୍ଣ୍ଣଚନ୍ଦ୍ର ଓଡ଼ିଆ ଭାଷାକୋଷ  ପାଇଁ ଶବ୍ଦ ସଂଗ୍ରହରେ ବହୁ ସହଯୋଗ କରିଥିଲେ । ତାଙ୍କର ଲେଖକୀୟ ଛଦ୍ମନାମ ଥିଲା  ନାଡ଼ିଚିପା  ।